కాళ్ళ సత్యనారాయణ

కాళ్ళ సత్యనారాయణ చిత్రకారుడు, కవి. దశాబ్దాల పాటు చిత్రలేఖనంలో కృషిచేశాడు. 

 జననం 
కాళ్ళ 1948, విజయనగరం లో పైడమ్మ, సన్యాసి దంపతులకు, ఒక నిరుపేద కుటుంబంలో జన్మించాడు. పెరిగింది,చదివింది ఏలూరులోనూ, స్థిరపడింది తెలంగాణ ఖమ్మంలో.

 చిత్రకళా సాధన 
ఉత్తరాంద్ర విజయనగరంలో పుట్టి, కోస్తాంధ్ర ఏలూరులో చదివి దక్షిణ తెలంగాణా ఖమ్మంలో స్థిరపడిన కాళ్ళ జీవితం నిజంగా ఎన్నో ఒడిదుడుకుల సుడిగుండం అని చెప్పాలి. బ్రతుకు దెరువు కోసం రిక్షా తొక్కడం మొదలు స్క్రీన్ ప్రింటింగ్ వరకు... ఎన్నో ఇతర పనులు చేసిన వ్యక్తి. ఆ పనులు ద్వారా సంపాదించిన డబ్బును తినడానికంటే రంగులు బ్రషులు కొనడానికే వినియోగించాడు. జీవితం ఎంత దయనీయమైనప్పటికీ డబ్బుకోసం అర్రులు చాచని వ్యక్తిత్వం. మంచితనానికి మాత్రం వెన్నలా కరిగిపోయే నైజం అతని తత్వం. సమాజం పట్ల భాద్యత తో కూడిన సత్ ప్రవర్తనతో మెలగడం, తానెంచుకున్న పనిని త్రికరణ శుద్ధిగా నమ్మి చేయడం. సమాజంలో జరుగుతున్న అసమానతలపై మౌనంగా ఉండకుండా కనీసం తనదైన మాధ్యమంలో వ్యక్తం చేయడం కాళ్ళ దినచర్య.

 చిత్రకళా కృషి 
కడుపు నిండడానికి అన్నపానాదుల కంటే రంగులు బ్రష్షులే అధికంగా వినియోగించడం. అది బలమా ? లేక బలహీనత అని అనుకుంటే రెండు అని చెప్పాల్సి వుంటుంది, కారణం జీర్ణక్రియ ముగిసిన పిదప విసర్జన క్రియ జరగకపోతే ఎంత అసౌకరానికి గురౌతామో! కాళ్ళ కూడా బొమ్మలు వేయక పోతే అంతే అసౌకర్యానికి గురౌతాడు. అది అతని బలహీనతేకాదు, బలం కుడా. మనసుకు ఇబ్బంది కలిగించే అంశాలపై మౌనంగా తనదైన భాషలో కుంచె, వర్ణాలతో యుద్ధం చేసిన వ్యక్తి. అందుకే సామాజిక అంశాలు అతని చిత్రాలకు ప్రధాన వస్తువులుగా మారాయి. కర్మాగార కర్కశ యంత్రాల మధ్య నలిగిపోయే బాల కార్మికులు కర్షకులు, కాన్వెంట్ చదువుల భారాన్ని మోయలేని బాలబాలికలు, మతం ముసుగు లో జరిగే చాందసవాదపు మోసాలు, కామాంధుల కౌగిలిలో నలిగిపోయే బాలబాలికలు, చెరచబడ్డ స్త్రీలు, గ్లొబలైజేషన్ విష వలయంలో కొట్టుకుపోయే వృత్తి పని వాళ్ళు, బహుళ జాతి కంపెనీల మోసాలకు బలిపశువులైన బడుగు రైతులు, పత్తి రైతుల ఈతి బాధలు ఇతర శ్రమ జీవులు ఒకటేమిటి ఏ చిత్రం చూసినా సమాజంలోని అసమానతలను కుళ్ళు కుతంత్రాలను ఎత్తి చూపిస్తూ ప్రేక్షకుల హృదయాలను చలింపజేసేవే. లాతూరు భూకంపం మరియు, గుజరాత్ లో జరిగిన గోద్రా మత అల్లర్ల గురించి చలించిపోయి అతడు వేసిన చిత్రాలు చూసిన ఎవరికైనా నిజంగా మనసు కలతకు గురిచేసి హృదయాల్ని ద్రవింపజేస్తాయి. నిజానికి ఏ చిత్రకారుడైనా అందమైన చిత్రాలు వేసే జనాల్ని ఆకర్షించి మంచి పేరుతో పాటు నాలుగు డబ్బులు సంపాదించుకోవడం ద్వారా ఒక సౌకర్యవంతమైన జీవనాన్ని కొనసాగించాలనుకుంటాడు. కాని ఆర్ధికంగా సగటు మనిషి కంటే దిగువ స్థాయిలో ఉన్నప్పటికీ కళను మాత్రం ఏనాడూ ఆర్ధిక కోణంలో చూడకుండా కేవలం తన ఆత్మ సంతృప్తి కోసమే చిత్రరచనను చివరివరకు చేసిన నిజమైన కళాకారుడు కాళ్ళ.

 మరణం  
అకస్మాతుగా కాళ్ళ అనారోగ్యం బారిన పడి, నెల రోజులుగా ఖమ్మం హాస్పిటల్ లో వైద్యం తీసుకుంటూ 2018 నవంబర్ 24 న శాశ్వతంగా లోకాన్ని వొదిలి వెళ్ళిపోయాడు.

 మూలాలు 

 కాళ్ళ సత్యనారాయణ స్మృతి సంచిక నుండి

 వెలుపలి లంకెలు 
 https://www.sakshi.com/news/family/unwritten-autobiography-tribute-kalla-satyanarayana-1138552
 https://64kalalu.com/artist-kalla-memories/

వర్గం:1948 జననాలు
వర్గం:భారతీయ చిత్రకారులు
వర్గం:విజయనగరం జిల్లా చిత్రకారులు
వర్గం:విజయనగరం జిల్లా వ్యక్తులు